
Text rozhodnutia
Súd: Krajský súd Košice Spisová značka: 10Sd/16/2015 Identifikačné číslo súdneho spisu: 7015200224 Dátum vydania rozhodnutia: 07. 10. 2015 Meno a priezvisko sudcu, VSÚ: JUDr. Pavol Tkáč ECLI: ECLI:SK:KSKE:2015:7015200224.4 Uznesenie Krajský súd v Košiciach v právnej veci navrhovateľky G. L. C. T. S. Q. F. K. C. O. , E.. XX.XX.XXXX, Y.. B. XX.XX.XXXX, E. I. A. XXX, proti odporkyni Sociálnej poisťovni, ústredie, Ul.29.augusta 8, Bratislava, o invalidný dôchodok takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Opravným prostriedkom zo dňa 18.11.2014 sa navrhovateľka domáhala v konaní podľa tretej hlavy piatej časti O.s.p. (§ 250l a nasl. O.s.p.) preskúmania rozhodnutia odporkyne Sociálnej poisťovne, ústredie, Bratislava, č. XXX XXX XXXX X zo dňa 31.10.2014, ktorým odporkyňa podľa § 70 a § 71 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o invalidný dôchodok zo dňa 20.10.2014 z dôvodu, že pre dlhodobo nepriaznivý zdravotný stav navrhovateľka nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Písomným podaním Obecného úradu Mokrance zo dňa 18.06.2015 bol predložený do súdneho spisu úmrtný list navrhovateľky, z obsahu ktorého vyplýva, že navrhovateľka zomrela dňa 25.05.2015. Podľa § 246c ods.1 prvej vety O.s.p. pre riešenie otázok, ktoré nie sú priamo upravené v tejto časti sa použijú primerane ustanovenia prvej, tretej a štvrtej časti tohto zákona. Podľa § 103 O.s.p. prihliada súd na to, či sú splnené podmienky, za ktorých môže konať vo veci (podmienky konania). Jednou z týchto podmienok je aj spôsobilosť byť účastníkom konania. Spôsobilosť byť účastníkom konania podľa § 19 O.s.p. má ten, kto má spôsobilosť mať práva a povinnosti, inak len ten, komu ju zákon priznáva. Predpokladom procesnej spôsobilosti, teda spôsobilosti byť účastníkom občianskeho súdneho procesu je hmotnoprávna subjektivita vo význame spôsobilosti mať práva a povinnosti podľa hmotného práva. Otázku právnej subjektivity fyzických osôb rieši Občiansky zákonník. Podľa § 7 ods.1 prvej vety Občianskeho zákonníka spôsobilosť fyzickej osoby mať práva a povinnosti vzniká narodením. Podľa § 7 ods.2 prvá veta Občianskeho zákonníka smrťou táto spôsobilosť zanikne. Podľa § 107 ods.1 O.s.p. ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť, alebo či môže v ňom pokračovať. V preskúmavanej veci smrťou navrhovateľky zanikla aj spôsobilosť mať práva a povinnosti a spôsobilosť byť účastníkom konania podľa § 19 O.s.p. skôr, než sa predmetné súdne preskúmavacie konanie právoplatne skončilo, čím sa konanie o preskúmanie zákonnosti rozhodnutia odporkyne stalo bezpredmetným. Konanie o preskúmanie rozhodnutia o nepriznaní invalidného dôchodku, ktoré vydala odporkyňa podľa príslušných ustanovení zákona č. 461/2003 Z.z. o sociálnom poistení v znení neskorších predpisov sa totiž vzťahuje na osobný nárok navrhovateľky, ktorý zo zákona zaniká smrťou a u ktorého preto nie je možné ani procesnoprávne nástupníctvo v občianskom súdnom konaní, vzťahujúce sa na dedičov po navrhovateľke. Nakoľko ide o taký nedostatok podmienok konania, ktoré nemožno odstrániť, súd podľa § 104 ods.1, prvej vety O.s.p. s použitím § 246c O.s.p. konanie zastavil. O trovách konania súd rozhodol s použitím § 246c ods.1 prvej vety O.s.p. podľa § 146 ods.1 písm.c/ tak, že žiaden z účastníkov nemá právo na náhradu trov konania, keďže odvolacie konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

